
 
 
 
 
 

	CĂTRE:
	Biroul Permanent al Parlamentului Republicii Moldova 

	ÎN ATENŢIA:   
	Domnului Marian LUPU, 

Preşedinte al Parlamentului


 
 

    Domnule Preşedinte, 
 

    În temeiul art. 73 din Constituţie şi în conformitate cu prevederile art. 47(44) din Regulamentul Parlamentului, înaintez, cu titlu de iniţiativă legislativă, propunerea legislativă privind stabilirea în sarcina Guvernului a elaborării unui act legislativ ce ar cuprinde unele măsuri de stimulare a asigurărilor obligatorii în medicină. Vă solicităm să dispuneţi declanşarea procedurilor de examinare şi dezbatere a acesteia în comisia (-iile) de profil şi în plenul Parlamentului. 
 

    Anexe:
1. Proiectul de hotărîre; 

2. Expunere de motive. 

 
 
Deputaţii  :   


  
 
 
Proiect
PARLAMENTUL REPUBLICII MOLDOVA
 
 

    HOTĂRÎRE
    cu privire la elaborarea unui proiect de lege pentru introducerea unor măsuri de stimulare a asigurărilor obligatorii în medicină 
 

    În temeiul art. 66 lit. a) din Constituţia Republicii Moldova, Parlamentul adoptă prezenta hotărîre. 

    Art. 1. Guvernul, în termen de 15 zile, va constitui un grup de lucru compus din reprezentanţi ai ministerelor interesate, ai Companiei Naţionale de Asigurări în Medicină, ai organizaţiilor neguvernamentale de specialitate, deputaţi, precum şi experţi independenţi, care va elabora proiectul de lege pentru introducerea unor măsuri de stimulare a asigurărilor obligatorii în medicină. 

    Art. 2. – (1) Proiectul de lege elaborat va reglementa un set de mecanisme menite să stimuleze investiţiile persoanelor fizice rezidente în sistemul de asigurări obligatorii de asistenţă medicală şi va institui principiul echităţii şi cel al transparenţei în modul de formare şi administrare a fondurilor asigurării obligatorii de asistenţă medicală. 
    (2) Obiectivele arătate la alin.(1) vor întruni următoarele elemente:
1. deschiderea unui cont personal pentru fiecare asigurat; 

2. depozitarea pe contul personal al asiguratului a unei cote procentuale din suma contribuţiilor lunare ale acestuia; 

3. utilizarea arbitrară de către asigurat a depozitului acumulat în interes de sănătate; 

4. beneficierea de servicii medicale care nu sînt incluse în Programul unic al asigurării obligatorii de asistenţă medicală în limita sumelor de bani acumulate pe contul personal al asiguratului. 

 

    Art. 3. Guvernul, în termen de 3 luni, va prezenta Parlamentului spre examinare proiectul de lege elaborat. 

    Art. 4. Prezenta hotărîre intră în vigoare la data adoptării. 
 

    PREŞEDINTELE PARLAMENTULUI 

 

Notă informativă asupra propunerii legislative 
 

     O problemă a sistemului actual de asigurări obligatorii în medicină este acoperirea limitată a spectrului şi volumului de servicii medicale prin Programul unic al asigurărilor medicale obligatorii, care impune cetăţenii, deţinători de poliţe de asigurare medicală, să suporte suplimentar cheltuieli financiare majore, precum şi informarea nechibzuită a populaţiei în ceea ce priveşte pachetul de servicii şi costurile incluse în poliţa de asigurare medicală. 

     Aici trebuie menţionată şi incapacitatea, dar şi dezinteresul de procurare a poliţelor de asigurare medicală de către populaţie, îndeosebi de către locuitorii din mediul rural, care, din cauza sărăciei, se adresează la medic doar în etapele avansate ale maladiilor, adică atunci cînd costul tratamentului este mult mai mare, iar eficienţa redusă. 

     Creşterea anuală a costului primei de asigurare, sancţiunile şi penalităţile pentru neachitarea în termen a primelor de asigurare prevăzute în articolul 5 al proiectului legii fondurilor asigurării obligatorii de asistenţă medicală pe anul 2009, cît şi în articolul 163, punct 5 al Codului contravenţiilor administrative, face procesul de procurare a poliţei şi mai neatractiv. 

     Astfel, în anul 2004 s-au asigurat 34000 de persoane, în 2005 – 27000, în anul 2006 -22000, iar în 2007 circa 20000 cetăţeni.

     De aceea, în calitate de deputat al poporului, propun instituirea unui mod de stimulare a populaţiei pentru sporirea interesului de procurare a poliţelor de asigurare obligatorie de asistenţă medicală prin efectuarea unor modificări la legislaţia ce ar stabili depozitarea unei cote din suma totală a contribuţiilor lunare, în contul personal al deţinătorului de poliţă, care ar permite cumularea anumitor surse în contul personal, cu utilizarea ulterioară a acestora la discreţia proprie a asiguratului, în interese de sănătate. Asemenea practici există în mai multe ţări.

     În acest context, se impune elaborarea urgentă a unui cadru legislativ special care ar avea scopul să stimuleze investiţiile individuale ale asiguraţilor în sistemul de sănătate publică. Întrucît subdiviziunile Guvernului sînt instituţii specializate ale statului, autorul prezentei iniţiative propune abilitarea Guvernului cu sarcina de a elabora profesionist un proiect de act legislativ care să corespundă criteriilor şi scopurilor propuse. 

